पिंक मूवी उस पुरुषवादी मानसिकता के खिलाफ एक कड़ा संदेश देती है, जिसमें महिला और पुरुष को अलग-अलग पैमानों पर रखा जाता है। इस फिल्म की कहानी बताती है कि यदि कोई पुरुष ताकतवर परिवार से होता है तो किस तरह से पीड़ित महिला के लिए न्याय की लड़ाई लड़ना कठिन हो जाता है। मूवी समाज की उस सोच पर सवाल खड़े करती है, जो लड़कियों की छोटी स्कर्ट और पुरुषों के साथ ड्रिंक करने पर उनके चरित्र को खराब बताती है। फिल्म यह भी बताती है कि भले ही कोई महिला सेक्स वर्कर हो या फिर पत्नी हो, लेकिन यदि वह 'न' कहती हो तो किसी भी पुरुष को उसे छूने और उसके साथ जबरदस्ती करने का अधिकार नहीं है। कहानी: दिल्ली के पॉश इलाके में किराए पर रहने वाली तीन कामकाजी लड़कियों मीनल (तापसी), फलक (कीर्ति) और आंद्रिया (आंद्रिया) की कहानी है। मिडिल क्लास फैमिली की ये तीनों लड़कियां एक रात में फन के लिए निकलती हैं। रॉक कन्सर्ट के बाद वे राजवीर और दो अन्य युवकों की ओर से सूरजकुंड के एक रिजॉर्ट में डिनर का इन्विटेशन स्वीकार कर लेती हैं। लेकिन, कुछ ड्रिंक्स लेने के बाद यह रात उनके लिए मुसीबत का सबब साबित होती है। आंद्रिया महसूस करती है कि डंपी (राशुल टंडन) उसे गलत तरीके से छूने की कोशिश करता है और ताकत के नशे में चूर राजवीर (अंगद बेदी) मीनल के ऐतराज के बावजूद उससे छेड़खानी की कोशिश करता है। इसी बीच आत्मरक्षा करते हुए मीनल एक बोतल से राजवीर पर हमला कर देती है, जो उसकी आंख में लगती है और खून बहने लगता है। तीनों लड़कियां इस उम्मीद के साथ घर लौट आती हैं कि बात आई-गई हो जाएगी। लेकिन, उनके लिए जिंदगी कठिन हो जाती है, जब तीनों युवक उन लड़कियों को बदनाम करने और डराने की कोशिश करते हैं। तीनों लड़कियों पर उस वक्त गाज ही गिर जाती है, जब छेड़खानी की कोशिश करने वाला राजवीर अपने ताकतवर लिंक्स का इस्तेमाल कर इनके खिलाफ प्रॉस्टिट्यूशन का आरोप लगाते हुए एफआईआर दर्ज करा देता है। इसके बाद तीनों को फरार होना पड़ता है और मुश्किलों की शुरुआत होती है। मामला कोर्ट में पहुंचता है, जहां वकील दीपक सहगल (अमिताभ), जो खुद मेन्टल डिसऑर्डर का शिकार है, लड़कियों का केस लड़ता है। फिल्म में ड्रामे की शुरुआत यहीं से होती है। कोर्ट रूम में सुनवाई के दौरान मीनल से उसकी वर्जिनिटी और ड्रिंकिंग हैबिट्स पर सवाल पूछे जाते हैं। इन सवालों के जरिए यह दिखाने की कोशिश की गई है, समाज किस तरह से दोहरे मानकों पर लड़के और लड़कियों को रखता है। कोर्ट रूम के सवाल-जवाब जोनाथन काप्लन की ड्रामा फिल्म 'द एक्यूज्ड' से प्रभावित हैं। क्यों देखें: अमिताभ बच्चन समेत सभी कलाकारों ने अपनी भूमिका से न्याय किया है। क्रिएटिव प्रड्यूसर कहे जाने वाले शुजित सरकार के खाते में विक्की डोनर, मद्रास कैफे और पीके के बाद एक और शानदार फिल्म जुड़ गई है। 